13.

ag spreagadh na n-idirbheartaithe dul chun cinn maith a dhéanamh maidir le comhaontú saorthrádála riailbhunaithe a bhaint amach a bheidh cuimsitheach, a rachaidh chun tairbhe an dá thaobh, a bheidh úrscothach agus a bheidh comhoiriúnach le EDT, agus tús áite á thabhairt do réimsí ina gcuideofar leis an bhfás inbhuanaithe agus aghaidh á tabhairt ar neamhionannais agus na haistrithe chóra dhigiteach agus ghlasa, mar seo a leanas: (i) deireadh cuimsitheach a chur le taraifí agus cuótaí ar bhonn cómhalartach, agus aird á tabhairt ag an am céanna ar tháirgí íogaire agus é á áirithiú nach ndéanfar laghduithe a chúiteamh le méadú ar chánacha inmheánacha agus ar thobhaigh inmheánacha, lena n-áirítear ar leibhéal an stáit, ar tháirgí allmhairithe; (ii) nósanna imeachta custaim atá níos tapúla agus níos trédhearcaí agus nach bhfuil chomh dian céanna, chomh maith le próiseas deimhniúcháin leictreonach fuinneoige aonair agus deireadh a chur le toirmisc dhíréireacha ar allmhairí; (iii) formheas ar rochtain ar an margadh atá trédhearcach agus gasta, nósanna imeachta maidir le réigiúnú agus iniúchóireacht, a bhfuil bearta sláintíochta agus fíteashláintíochta maidir le hallmhairiú, ar bearta iad a bhfuil údar eolaíoch leo, caighdeáin idirnáisiúnta agus disciplíní a théann níos faide ná Comhaontú SPS EDT mar bhonn taca leo; ba cheart go bhféachfaí, leis an gcomhaontú, le comhar a bhaineann le SPS a áirithiú agus go ndéanfadh an India na feidhmchláir uile atá ann cheana agus a bheidh ann amach anseo maidir le rochtain ar an margadh a fhormheasadh go tapa, lena n-áirítear na feidhmchláir sin a bhfuil moill orthu de bharr lastais trialach agus fadhbanna deimhniúcháin; (iv) deireadh a chur le líon méadaitheach bacainní teicniúla ar thrádáil, lena n-áirítear athbhreithniú a dhéanamh ar bhacainní ar TFC, feistí leighis, bréagáin, deochanna alcólacha, diamaint shnasta, táirgí talmhaíochta, bia agus cruach; ba cheart go bhféachfaí, leis an gcomhaontú, le caighdeáin idirnáisiúnta na hEagraíochta Idirnáisiúnta um Chaighdeánú (ISO), an Choimisiúin Idirnáisiúnta Leictriteicniúil (IEC) agus an Aontais Idirnáisiúnta Teileachumarsáide (ITU) a chomhlíonadh, go rachfaí níos faide ná Comhaontú na mBacainní Teicniúla ar Thrádáil de chuid EDT, go n-áiritheofaí nach mbeidh aon dúbláil tástála agus deimhniúcháin ann, agus go ndéanfaí scéimeanna ceadúnúcháin, orduithe rialaithe cáilíochta agus imscrúduithe cliniciúla a chuíchóiriú; (v) caibidil chuimsitheach maidir le soláthar poiblí ar gach leibhéal rialachais chun prionsabail na trédhearcachta agus an neamh-idirdhealaithe sa soláthar poiblí a fhorfheidhmiú trí nósanna imeachta éifeachtacha leighis; á iarraidh, i ndáil leis sin, go n-aontóidh an India do Chomhaontú de chuid EDT maidir le Soláthar Rialtais agus go gcuirfidh sí toirmeasc ar chleachtais idirdhealaitheacha “ceannaigh náisiúnta”, amhail cleachtais áirithe a bhaineann le “Make in India” agus “Atmanirbhar Bharat” (“an India Fhéintuilleamaíoch”), ós rud é go bhfuil sé mar aidhm acu tús áite a thabhairt don mhonaraíocht intíre agus allmhairí a dhíspreagadh agus difear mór a dhéanamh don rochtain ar an margadh do chuideachtaí AE; (vi) cothrom iomaíochta a áirithiú i bhfóirdheontais agus i gcleachtais tráchtála fiontar faoi úinéireacht an stáit; (vii) caibidil chuimsitheach maidir le cosaint ardleibhéil do chearta maoine intleachtúla (CMI), ag díriú inter alia ar fhorálacha comhair agus ar aistrithe teicneolaíochta, lenar cheart go n-éascófaí próiseas neamhshrianta agus tapa chun iarratas a dhéanamh ar phaitinn agus chun caighdeáin CMI a fhorfheidhmiú go tapa agus go héifeachtach, lena n-áirítear tásca geografacha a chosaint; ní mór aird ar leith a thabhairt, áfach, ar chumas na hIndia cógais chineálacha inacmhainne a tháirgeadh do riachtanais sláinte baile, nó lena n-onnmhairiú chuig tíortha eile i mbéal forbartha atá i ngátar, i gcomhréir le Dearbhú Doha maidir le Comhaontú TRIPS maidir leis an tSláinte Phoiblí; (viii) caibidil ar leith maidir le FBManna chun riachtanais shonracha FBManna a chur san áireamh agus chun deimhneacht dhlíthiúil a sholáthar; ag leagan béim ar an ngá atá le timpeallacht rialála do FBManna, ar timpeallacht rialála í atá fabhrach do lucht gnó, lena n-áirítear nósanna imeachta comhchuibhithe agus simplithe custaim agus ualaí laghdaithe riaracháin agus rialála chun na bacainní taraife agus neamhtharaifí uile a chuireann cosc ar FBManna dul isteach i margadh na hIndia a shárú; á thabhairt chun suntais gur gá comhroinnt faisnéise a éascú maidir le rochtain ar an margadh, rialacháin trádála, nósanna imeachta trádála agus rialacha tionscnaimh; (ix) caibidil uaillmhianach maidir le TSD a chuimsiú lena ráthaítear comhar luachbhunaithe sa trádáil agus san infheistíocht agus lena gcuirtear chun cinn na caighdeáin idirnáisiúnta is airde maidir le cearta saothair, lena n-áirítear gníomhaíocht láidir chun saothar leanaí agus saothar éigeantais a dhíothú, cosaint an chomhshaoil a áirithiú agus comhionannas inscne a chur chun cinn, bunaithe ar na comhaontuithe saorthrádála AE is déanaí agus is nua-aimseartha; á chur i bhfios go láidir nach mór an inbhuanaitheacht a léiriú go trasnach sa chomhaontú trí bhíthin forálacha in-fhorfheidhmithe lena gcuirtear athbhreithniú TSD san áireamh; (x) rialacha nua-aimseartha tionscnaimh a bhunú, a bheidh fabhrach do FBManna, comhchuibhithe agus cómhalartach, i gcomhréir leis na comhaontuithe saorthrádála cuimsitheacha is nua-aimseartha eile de chuid an Aontais; (xi) plean gníomhaíochta an gheilleagair chiorclaigh, a cuireadh i láthair le déanaí, a chuimsiú chun níos lú dramhaíola agus cumhachtú tomhaltóirí a áirithiú, rud a fhágfaidh go mbeidh táirgí inbhuanaithe mar ghnáth-tháirgí agus iarrachtaí domhanda a stiúradh i dtreo geilleagar ciorclach; (xii) toirmeasc a chur ar nósanna imeachta neamh-uathoibríocha um cheadúnú allmhairiúcháin nó onnmhairiúcháin, ach amháin i gcásanna a bhfuil údar leo; (xiii) deireadh a chur leis na bacainní idirdhealaitheacha agus díréireacha ar bhunú san earnáil seirbhísí agus san earnáil monaraíochta araon, agus ar sholáthar seirbhísí trasteorann, chun cothrom iomaíochta a áirithiú idir soláthraithe seirbhísí AE agus soláthraithe seirbhísí na hIndia; (xiv) rialacha feabhsaithe maidir le trádáil dhigiteach a bheith ann bunaithe ar chaighdeáin AE agus ar chleachtais dhomhanda; á mheas, go háirithe, nár cheart 5G a úsáid agus leas á bhaint as aistriú éigeantach teicneolaíochta amhail nochtadh éigeantach cód foinse, algartam agus eochracha criptithe; (xv) cearta agus oibleagáidí an dá thaobh faoi chomhaontuithe de chuid EDT (frithdhumpáil, frith-fhóirdheontas agus coimircí) a dheimhniú, scrúdú a dhéanamh ar réimsí leasa choitinn a théann níos faide ná na caighdeáin sin de chuid EDT, agus sásra coimirce déthaobhach sealadach a áireamh; (xvi) dea-rialachas agus an smacht reachta a ráthú agus teacht ar réiteach ar na bacainní a chruthaítear le héiginnteacht dhlíthiúil;